Et Harku kinnipidamiskeskuses ei tohi välismaalast üle 18 kuu kinni pidada, saab neist, keda riik pole suutnud määratud ajaks välja saata, kodutu. Tööta ilma elamisloata ei tohi, ning inimesele, kes kodumaale minna ei soovi, jääb võimalus magada kodutute öömajas või lahkuda üle piiri mujale Euroopasse, vahendas ERR-i uudisteportaal.
Tallinna linnavalitsuse sotsiaalhoolekande- ja tervise osakonna peaspetsialisti Andrus Toompuu sõnul saavad nemad sellisele inimesele pakkuda majutust kodutute öömajas.
Kui kodututele üldiselt pakutakse lisaks veel abiraha ja erinevaid sotsiaalprogramme, siis ametlikult ebaseaduslikult Eestis viibivatele inimestele sellised hüved ei laiene. Samuti ei saa nad ametlikult töötada.